Document ID: 32015D2071

Reference:
18.11.2015
BG
Официален вестник на Европейския съюз
L 301/47
РЕШЕНИЕ (ЕС) 2015/2071 НА СЪВЕТА
от 10 ноември 2015 година
за упълномощаване на държавите членки да ратифицират, в интерес на Европейския съюз, Протокола от 2014 г. към Конвенцията относно принудителния или задължителния труд от 1930 г. на Международната организация на труда, във връзка с членове 1—4 от Протокола, по отношение на въпроси, свързани със съдебното сътрудничество по наказателноправни въпроси
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за функционирането на Европейския съюз, и по-специално член 82, параграф 2 във връзка с член 218, параграф 6, буква а), подточка v) от него,
като взе предвид предложението на Европейската комисия,
като взе предвид одобрението на Европейския парламент,
като има предвид, че:
(1)
Съюзът насърчава ратифицирането на международните трудови конвенции, които са определени от Международната организация на труда (МОТ) за актуални, с цел да се допринесе към усилията на Съюза за утвърждаване на правата на човека и на достойния труд за всички, и за премахване на трафика на хора както в рамките на Съюза, така и извън него.Защитата на основните принципи и права в областта на труда са от ключово значение сред тези въпроси.
(2)
Конвенцията относно принудителния или задължителния труд от 1930 г. на Международната организация на труда, която се допълва от Протокола от 2014 г., е основна конвенция на МОТ и оказва влияние върху правилата относно основните трудови норми.
(3)
Доколкото Протоколът от 2014 г. към Конвенцията относно принудителния или задължителния труд от 1930 г. на Международната организация на труда, („Протоколът“), обхваща защитата на жертвите на престъпления, която се урежда от член 82, параграф 2 от Договора за функционирането на Европейския съюз (ДФЕС), Съюзът вече е приел общи правила, които в голяма степен обхващат тази област, по-специално Директива 2011/36/ЕС на Европейския парламент и на Съвета (1) и Директива 2012/29/ЕС на Европейския парламент и на Съвета (2). Протоколът може да засегне тези общи правила.
(4)
Член 19, параграф 4 от устава на МОТ относно приемането и ратифицирането на конвенции се прилага аналогично и за протоколите, които са правнообвързващи международни споразумения, подлежащи на ратифициране и свързвани с конвенциите.
(5)
Съюзът не може да ратифицира Протокола, тъй като страни по него могат да бъдат само държави.
(6)
Поради това държавите членки следва да бъдат упълномощени да ратифицират Протокола, като действат съвместно в интерес на Съюза, по отношение на онези части, които попадат в рамките на компетентността на Съюза, в съответствие с член 82, параграф 2 от ДФЕС.
(7)
Членове 1—4 от Протокола съдържат задължения във връзка със законодателството на Съюза по отношение на защитата на жертвите на престъпления. Следователно тези разпоредби попадат в обхвата на част трета, дял V от ДФЕС, по-специално член 82, параграф 2 от него.
(8)
Член 82, параграф 2 от ДФЕС е единственото правно основание, на което следва да се основава настоящото решение. Протоколът, по-специално член 4 от него, също така се отнася до въпроса за статута на пребиваване на жертвите на принудителен или задължителен труд, доколкото това е необходимо, за да могат те да имат достъп до подходящи и ефективни средства за защита. Тази цел обаче, която е свързана с член 79 от ДФЕС, е само акцесорна, докато целите, които са свързани с член 82, параграф 2 от ДФЕС, могат да бъдат определени за преобладаваща цел и част.
(9)
В съответствие с членове 1 и 2 от Протокол № 22 относно позицията на Дания, приложен към Договора за Европейския съюз и към ДФЕС, Дания не участва в приемането на настоящото решение и не е обвързана от него, нито от неговото прилагане.
(10)
Обединеното кралство и Ирландия са обвързани от Директива 2011/36/ЕС и Директива 2012/29/ЕС, поради което участват в приемането на настоящото решение.
(11)
Държавите членки следва да бъдат упълномощени да ратифицират Протокола по отношение въпросите, свързани със съдебното сътрудничество по наказателноправни въпроси, които се съдържат в членове 1—4 от него. Частите на Протокола, които попадат в рамките на компетентността, предоставена на Съюза, с изключение на частите, свързани със съдебното сътрудничество по наказателноправни въпроси, ще бъдат предмет на решение, прието едновременно с настоящото решение,
ПРИЕ НАСТОЯЩОТО РЕШЕНИЕ:
Член 1
Държавите членки се упълномощават да ратифицират Протокола от 2014 г. към Конвенцията относно принудителния или задължителния труд от 1930 г. на Международната организация на труда за частите, съдържащи се в членове 1—4 от Протокола, които попадат в рамките на компетентността, предоставена на Европейския съюз с член 82, параграф 2 от ДФЕС.
Член 2
Държавите членки следва да предприемат необходимите действия за депозиране на правните си инструменти за ратифициране на Протокола пред генералния директор на Международното бюро по труда възможно най-скоро и за предпочитане преди 31 декември 2016 г.
Член 3
Адресати на настоящото решение са държавите членки.
Съставено в Брюксел на 10 ноември 2015 година.
За Съвета
Председател
P. GRAMEGNA
(1)  Директива 2011/36/ЕС на Европейския парламент и на Съвета от 5 април 2011 г. относно предотвратяването и борбата с трафика на хора и защитата на жертвите от него и за замяна на Рамково решение 2002/629/ПВР на Съвета (ОВ L 101, 15.4.2011 г., стр. 1).
(2)  Директива 2012/29/ЕС на Европейския парламент и на Съвета от 25 октомври 2012 г. за установяване на минимални стандарти за правата, подкрепата и защитата на жертвите на престъпления и за замяна на Рамково решение 2001/220/ПВР на Съвета (ОВ L 315, 14.11.2012 г., стр. 57).

Summary:
Протокол на МОТ за принудителния труд: ратифициране от страните от ЕС
Протокол на МОТ за принудителния труд: ратифициране от страните от ЕС
РЕЗЮМЕ НА:
Решение (ЕС) 2015/2037 на Съвета за упълномощаване на страните от ЕС да ратифицират Протокола от 2014 г. към Конвенцията относно принудителния или задължителния труд от 1930 г. по отношение на въпроси, свързани със социалната политика
Решение (ЕС) 2015/2071 на Съвета за упълномощаване на страните от ЕС да ратифицират Протокола от 2014 г. към Конвенцията относно принудителния или задължителния труд от 1930 г. във връзка с членове 1—4 от Протокола, по отношение на въпроси, свързани със съдебното сътрудничество по наказателноправни въпроси
ОБОБЩЕНИЕ
КАКВО Е ДЕЙСТВИЕТО НА РЕШЕНИЯТА?
С тях се упълномощават страните от ЕС да ратифицират Протокола, който Международната организация на труда (МОТ) прие през 2014 г., и се призовават да извършат това до края на 2016 г. По този начин се дава нов тласък на Конвенцията на МОТ за принудителния или задължителния труд от 1930 г. при предотвратяването на използването на принудителен или задължителен труд, по-специално в контекста на трафика на хора, защитата на жертвите и осигуряването на достъп до средства за защита.
ОСНОВНИ АСПЕКТИ
Протоколът към Конвенцията на МОТ за принудителния труд обхваща аспекти на социалната политика и съдебното сътрудничество по наказателноправни въпроси, които са от компетентността на ЕС.
ЕС сам по себе си не може да ратифицира протокола. Само отделните страни от ЕС могат да направят това. С двете решения се упълномощават правителствата на страните от ЕС да ратифицират текста, като „действат съвместно в интерес на Съюза“.
Решение 2015/2037 обхваща области на социалната политика, разгледани в Протокола, като трудови правоотношения, работно време, агенции за временна заетост и здравословни и безопасни условия на труд, които вече са уредени в законодателството на ЕС.
Решение 2015/2071 обхваща наказателноправни въпроси, разгледани в Протокола, като например защита на жертвите на престъпление. ЕС вече е приел законодателни актове в тази област с директиви за борба с трафика на хора и защита на жертвите на престъпления.
Въз основа на своето право на неучастие по отношение на пространството на свобода, сигурност и правосъдие, Дания не е обвързана с Решение 2015/2071.
Страните, които ратифицират Протокола за принудителния труд, са длъжни да разработят национална политика и план за действие и да участват в международно сътрудничество за премахване на принудителния труд, като се консултират със социалните партньори. Те трябва да предприемат мерки за предотвратяване на принудителния труд, за подобряване на защитата на жертвите и за предоставянето им на достъп до средства за защита, включително обезщетение.
ОБЩА ИНФОРМАЦИЯ
              
Принудителният или задължителният труд е работа, извършвана от лице против неговата воля и под принуда, и е общопризнат като престъпление от 1930 г. насам, когато МОТ прие Конвенция № 29 за принудителния или задължителния труд, която е от изключително значение.
Според оценките на МОТ обаче 20,9 милиона души по света продължават да бъдат жертви на принудителен труд. Понастоящем по-голямата част от тях са в частната икономика, по-специално под формата на трафик на хора с цел трудова експлоатация. Протоколът и препоръката за принудителния труд, приети от МОТ през 2014 г., имат за цел да се засили в световен мащаб борбата срещу всички форми на принудителен труд.
ОТКОГА СЕ ПРИЛАГАТ РЕШЕНИЯТА?
              
Те се прилагат от 12 ноември 2015 г. Държавите от ЕС следва да предприемат необходимите действия за депозиране на инструментите си за ратифициране до 31 декември 2016 г.
ОБЩА ИНФОРМАЦИЯ
              
За повече информация вижте
Международни трудови норми по отношение на принудителния или задължителния труд на уебсайта на Международната организация на труда.
АКТОВЕ
            
Решение (ЕС) 2015/2037 на Съвета от 10 ноември 2015 година за упълномощаване на държавите членки да ратифицират, в интерес на Европейския съюз, Протокола от 2014 г. към Конвенцията относно принудителния или задължителния труд от 1930 г. на Международната организация на труда по отношение на въпроси, свързани със социалната политика (ОВ L 298, 14.11.2015 г., стр. 23—24)
Решение (ЕС) 2015/2071 на Съвета от 10 ноември 2015 година за упълномощаване на държавите членки да ратифицират, в интерес на Европейския съюз, Протокола от 2014 г. към Конвенцията относно принудителния или задължителния труд от 1930 г. на Международната организация на труда, във връзка с членове 1—4 от Протокола, по отношение на въпроси, свързани със съдебното сътрудничество по наказателноправни въпроси (ОВ L 301, 18.11.2015 г., стр. 47—48)
СВЪРЗАНИ АКТОВЕ
Протокол от 2014 г. към Конвенцията относно принудителния или задължителния труд от 1930 г.
последно актуализация 17.03.2016